Hvis du synes, at cykelturen til og fra arbejde har været en våd fornøjelse mange dage i træk, så er du ikke helt forkert på den. De knap så tørre tal viser, at marts 2019 skriver sig ind i dansk vejrhistorie som den vådeste af sin slags, siden nedbørsmålingerne begyndte for 146 år siden. Det er en realitet klokken 17 søndag eftermiddag, efter at dugfriske nedbørstal fra DMI viser, at der siden 1. marts på landsplan er faldet 100,6 millimeter. Det er akkurat mere end den tidligere rekord fra marts 1978, hvor der på landsplan faldt 100 millimeter regn. Kun én dag med tørvejr Den nye nedbørsrekord kommer efter en ekstremt våd første halvdel af marts, hvor der kun har været én dag med fuldstændig tørvejr. Det var 1. marts, hvor der ikke faldt én dråbe nedbør over Danmark. Det vådeste døgn blev 12. marts, hvor der på landsplan faldt 13,0 millimeter regn. Vådest i Billund Det allervådeste sted i Danmark er Billund kommune, som i løbet af månedens første 16,5 døgn, har modtaget intet mindre end 134,7 millimeter regn. Omvendt har man sluppet nådigst på Samsø, hvor der 'kun' er faldet 62,9 millimeter regn siden månedens start. Tørvejr forude Selvom der resten af søndag aften kan komme byger - især i Jylland - så går vi mod mere stabilt vejr i den kommende uge. Efter en mandag, som igen kan byde på byger først på dagen, venter der os en række dage, hvor det formentlig vil holde næsten helt tørt, og perioder med solskin. Samlet set er marts 2019 (indtil den 17.) den vådeste måned siden august i fjor, hvor der faldt præcis 101,0 millimeter regn over Danmark. Normalt falder der 46 millimeter regn i marts.
Ikke siden 1873, hvor målingerne af nedbør begyndte, er der faldet så meget regn i marts måned.